Hannibal (Hǎnnibal Barca, 247 KK - 183 au 181 KK), alikuwa mwanasiasa na mwanajeshi wa nchi ya Karthago katika Afrika ya Kaskazini. Anakumbukwa kama adui mkuu wa Jamhuri ya Roma. Baba yake alikuwa Hamilkar Barka, kiongozi wa jeshi la Karthago katika Vita ya kwanza kati ya Roma na Karthago. Hannibal anajulikana hasa kwa uongozi wake wa jeshi la Karthago katika Vita ya Pili kati ya Roma na Karthago kati ya 218 KK hadi 201 KK. Mwaka 218 aliongoza jeshi lake kutoka Hispania kupitia Gallia hadi Italia akivuka milima ya Alpi na jeshi lake la askari 40,000 na tembo wa vita. Aliwashinda Waroma katika mfululizo wa mapigano pamoja na Mapigano ya Cannae ambako aliua sehemu kubwa ya jeshi la Roma. Hata hivyo alikosa nguvu na mitambo ili aweze kuteka mji wa Roma, hivyo alizungukazunguka na jeshi lake katika Italia kwa miaka kadhaa. Sehemu ya viongozi wa Karthago waliogopa uwezo wake wakazuia asipate misaada na wanajeshi wapya kutoka nyumbani; baadaye Jeshi la majini la Roma lilizuia jitihada ya kutuma misaada kwake. Hatimaye kwenye mwaka 204 Roma ilituma jeshi huko Afrika ya Kaskazini ambalo lilishinda Wakarthago mara mbili.